b'\n_START_ARTICLE_\nPanssari-Sisu\n_START_SECTION_\nPasi XA-186\n_START_PARAGRAPH_\nVuonna 1994\xe2\x80\x931996 valmistettiin Norjaan 22 kappaletta XA-186-malleja. N\xc3\xa4ist\xc3\xa4 18 kpl oli miehist\xc3\xb6vaunuja, 2 kpl johtovaunuja, yksi ambulanssi sek\xc3\xa4 yksi korjaamoajoneuvo. N\xc3\xa4iden vaunujen tekniset vaatimukset olivat korkeat; sivupanssarointi vakiovaunussa on 16\xc2\xa0mm (600) hardox-levy\xc3\xa4, joka normaalisti pys\xc3\xa4ytt\xc3\xa4\xc3\xa4 jalkav\xc3\xa4en kiv\xc3\xa4\xc3\xa4rin luodin, mutta Naton k\xc3\xa4ytt\xc3\xa4m\xc3\xa4 volframiluoti l\xc3\xa4p\xc3\xa4isee sen. T\xc3\xa4m\xc3\xa4n vuoksi suunnittelijoiden oli suunniteltava ajoneuvo joka t\xc3\xa4ytt\xc3\xa4isi t\xc3\xa4m\xc3\xa4n osalta Naton vaatimukset. Lis\xc3\xa4panssaroinnin aiheuttamasta painonlis\xc3\xa4st\xc3\xa4 johtuen Pasi XA-186 ei ole uintikykyinen, tosin ajoneuvo kyll\xc3\xa4 testeiss\xc3\xa4 kellui, mutta sen katosta ei j\xc3\xa4\xc3\xa4nyt kuin noin 10\xc2\xa0cm vedenpinnan yl\xc3\xa4puolelle._NEWLINE_Johtovaunujen testit olivat vaativat, eli ajoneuvon oli l\xc3\xa4hdett\xc3\xa4v\xc3\xa4 k\xc3\xa4yntiin "omin avuin" 40\xc2\xa0\xc2\xb0C pakkasesta oltuaan "standby-tilassa" 24 tuntia. K\xc3\xa4yt\xc3\xa4nn\xc3\xb6ss\xc3\xa4 se tarkoittaa, ett\xc3\xa4 vaunun ase, radio, l\xc3\xa4mmitys sek\xc3\xa4 valvonta ovat olleet p\xc3\xa4\xc3\xa4ll\xc3\xa4 tuon ajan. Ambulanssi-malli on muuten muiden kaltainen mutta siin\xc3\xa4 ei ole tornia. Korjaamoajoneuvo on varustettu kappaletavaranosturilla, jolla voidaan poikkeusolosuhteissa, esimerkiksi mets\xc3\xa4ss\xc3\xa4 nostaa toisesta ajoneuvosta moottori pois._NEWLINE_Ajoneuvojen valmistus- ja toimitusaikataulu oli kire\xc3\xa4, Sisu Defence toimitti nelj\xc3\xa4 eri ajoneuvo-ryhm\xc3\xa4\xc3\xa4 kahden vuoden sis\xc3\xa4ll\xc3\xa4 siit\xc3\xa4, kun suunnittelijat olivat saaneet tarvittavat suunnitelmat tuotantovalmiiksi. Testeiss\xc3\xa4 ilmeni my\xc3\xb6s erilaisia ongelmia, esimerkiksi se, ett\xc3\xa4 vaunun kallistuessa 10\xc2\xb0, s\xc3\xa4hk\xc3\xb6ll\xc3\xa4 toimiva tykkitorni ei jaksanut k\xc3\xa4\xc3\xa4nty\xc3\xa4. Ongelma korjattiin vaihtamalla englantilaisiin tykkitorneihin tehokkaammat servomoottorit._NEWLINE_Sisu XA-186-ajoneuvo oli muutos koko Sisu Defencen tulevaisuutta ajatellen, sill\xc3\xa4 Sisun oli pakko ryhty\xc3\xa4 kehitt\xc3\xa4m\xc3\xa4\xc3\xa4n ajoneuvoja, jotka l\xc3\xa4p\xc3\xa4isisiv\xc3\xa4t my\xc3\xb6s kansainv\xc3\xa4liset tarkastuskriteerit. Osaltaan t\xc3\xa4h\xc3\xa4n kehitystarpeeseen vaikuttivat Suomen Puolustusvoimien pienentyneet tilaukset.\n_START_SECTION_\nPasi XA-188\n_START_PARAGRAPH_\nAlankomaat tilasi 1996 yhdeks\xc3\xa4nkymment\xc3\xa4 XA-188 GVV -ajoneuvoa (Gepantserd Voertuig voor Vredesoperaties, suom. panssaroitu kuljetusajoneuvo rauhanturvaoperaatioihin), jotka poikkeavat Norjan tilaamista XA-186:n malleista vain modulaariseksi suunnitellun panssarointinsa osalta, joka tuli my\xc3\xb6hemmin XA-200-sarjaan. XA-186:n tavoin my\xc3\xb6sk\xc3\xa4\xc3\xa4n XA-188 ei ui, mutta sen kahluusyvyys on 1,5\xc2\xa0m. Panssaroinnin luvataan suojaavan 14,5\xc2\xa0mm panssarinl\xc3\xa4p\xc3\xa4isyluodeilta, josta syyst\xc3\xa4 XA-188 painaa 23\xc2\xa0000\xc2\xa0kg. XA-188 on viimeinen Valmet 612 -moottoria k\xc3\xa4ytt\xc3\xa4v\xc3\xa4 XA-malli. Ensimm\xc3\xa4inen XA-188 toimitettiin 24. lokakuuta. Kaiken kaikkiaan 24 ajoneuvoa toimitettiin vuonna 1998, loput vuonna 1999. Vaunuista seitsem\xc3\xa4nkymment\xc3\xa4 on Alankomaiden kuninkaallisen armeijan k\xc3\xa4yt\xc3\xb6ss\xc3\xa4 ja kaksikymment\xc3\xa4 Merijalkav\xc3\xa4en. N\xc3\xa4ist\xc3\xa4 on ambulanssiversio, XA-188 GWT sek\xc3\xa4 XA-188 COM komentomuunnos._NEWLINE_XA-188 GVV on aseistettu OWS-tornilla jota voidaan k\xc3\xa4ytt\xc3\xa4\xc3\xa4 panssarin suojasta. Tornissa on .50-kaliiberinen raskas Browing M2 -konekiv\xc3\xa4\xc3\xa4ri sek\xc3\xa4 7,62\xc3\x9751-kaliiperinen FN MAG -konekiv\xc3\xa4\xc3\xa4ri. Lis\xc3\xa4ksi tornissa on kuusi putkea suojasavuheitteiden ampumiseen._NEWLINE_XA-188:n miehist\xc3\xb6\xc3\xb6n kuuluu vaununjohtaja, ajaja ja ampuja. Miehist\xc3\xb6n lis\xc3\xa4ksi armeijan versio kuljettaa 7 miest\xc3\xa4 ja merijalkav\xc3\xa4en viisi. Ambulanssiin mahtuu kolme potilasta._NEWLINE_Alkuper\xc3\xa4inen kauppahinta oli 82 miljoonaa dollaria. K\xc3\xa4ytt\xc3\xb6-, hankinta- ja kehityskustannukset ajoneuvoa kohti vuonna 2007 olivat 1,9 miljoonaa euroa ._NEWLINE_Vuonna 2010 Viro osti Alankomaista 81 k\xc3\xa4ytetty\xc3\xa4 Pasi XA-188:a.\n_START_SECTION_\nPasi XA-202\n_START_PARAGRAPH_\nXA-200-sarjaan perustuva panssaroitu ajoneuvo, joka on valmiusyhtymien johtamisj\xc3\xa4rjestelmien alustojen p\xc3\xa4\xc3\xa4tyyppi. XA-202 nimen\xc3\xa4 tarkoittaa noin 200-kilowattista Panssari-Sisun kolmatta kehitysversiota, joiden numerointi alkoi 0:sta. XA-202:ia on varustettu muille my\xc3\xb6s yhtymille komento- ja viestitarkoituksiin._NEWLINE_XA-202:n perusmalli on yhtym\xc3\xa4n viestij\xc3\xa4rjestelm\xc3\xa4\xc3\xa4n kuuluva VIPA (VIestiPAsi). XA-202 VIPA:ssa voi olla: suunnitteluvaunun laitteet (SEP; System Execution and Planning), valvontavaunun (OSC; Operation System Control) -laitteet sek\xc3\xa4 viestiasemien valvontalaitteet (FC; Facility Control), joiden kokoonpanoja on nelj\xc3\xa4\xc3\xa4 mallia._NEWLINE_XA-202 VIPA:ssa on hydraulisesti nouseva teleskooppimasto linkkiradioasemaa varten. T\xc3\xa4st\xc3\xa4 syyst\xc3\xa4 siihen viitataan suomen puhekieless\xc3\xa4 Viesti-Pasina. XA-202:n painopiste on korkeampi kuin tavallisen j\xc3\xa4\xc3\xa4k\xc3\xa4reiden k\xc3\xa4yt\xc3\xb6ss\xc3\xa4 olevan ajoneuvon kannella olevan nostettavan teleskooppimaston vuoksi. Korkean painopisteen ajoneuvo on kallistustilanteissa herkempi kaatumaan kuin matalamman painopisteen ajoneuvo. Turvallisuuden vuoksi ajoneuvoon on lis\xc3\xa4tty keulalle pystysuuntainen tanko kaapelinleikkuriksi, mik\xc3\xa4 est\xc3\xa4\xc3\xa4 liian matalalla roikkuvan, mahdollisesti osittain pudonnutta kaapelia vahingoittamasta vaunussa ulos katselevaa t\xc3\xa4hyst\xc3\xa4j\xc3\xa4\xc3\xa4.  Viesti-Pasissa on radiolaitteet ja kuuden hengen miehist\xc3\xb6, yleens\xc3\xa4 ajaja, panssari-aliupseeri, viesti-aliupseeri, sek\xc3\xa4 kolme viestimiest\xc3\xa4._NEWLINE_Yhtym\xc3\xa4n viestij\xc3\xa4rjestelm\xc3\xa4 -version lis\xc3\xa4ksi XA-202:sta on ainakin kaksi eri komentopaikkamallia; KOPA (KOmentopaikka PAsi) pataljoonatasolle ja EPA (Esikunta PAsi) sit\xc3\xa4 suuremmille johtoportaille sek\xc3\xa4 ainakin kaksi tuliasemamallia; KT-TUPA (Kentt\xc3\xa4Tykist\xc3\xb6 - TUliasema PAsi) ja KRH-TUPA (KRanatinHeittimist\xc3\xb6 - TUliasema PAsi).\n_START_SECTION_\nOperatiivinen toiminta\n_START_PARAGRAPH_\nAlankomaissa XA-188-mallia k\xc3\xa4ytt\xc3\xa4\xc3\xa4 Kuninkaallinen 11.Ilmarynn\xc3\xa4kk\xc3\xb6prikaati Afganistanin Uruzganin maakunnassa. Tienvarsipommien r\xc3\xa4j\xc3\xa4hdyksiss\xc3\xa4 on tuhoutunut ainakin yksi XA-188 7. kes\xc3\xa4kuuta 2009. Kolme sotilasta haavoittui, joista yksi loukkaantui vakavasti. Lis\xc3\xa4ksi 6. huhtikuuta 2007 kersantti Robert Donkers kuoli onnettomuudessa, jossa XA-188 kaatui._NEWLINE_Ruotsalainen rauhanturvaaja kuoli tienvarsipommin r\xc3\xa4j\xc3\xa4hdyksess\xc3\xa4 16. lokakuuta 2010 joka tuhosi ruotsalaisen XA-203-ajoneuvon. Kuollut sotilas toimi vaunun  johtajana. Samassa tienvarsipommin r\xc3\xa4j\xc3\xa4hdyksess\xc3\xa4 joka tapahtui noin 50 kilometrin p\xc3\xa4\xc3\xa4ss\xc3\xa4 Mazar-i-Sharifin kaupungista l\xc3\xa4nteen loukkaantui kaksi muuta ruotsalaista sotilasta. Tapahtuman j\xc3\xa4lkeen Helsingin sanomat uutisoi n\xc3\xa4ytt\xc3\xa4v\xc3\xa4sti my\xc3\xb6s suomalaisten Pasien heikosta suojasta nykyisi\xc3\xa4 tienvarsipommeja vastaan. Enemm\xc3\xa4n panssarin lis\xc3\xa4\xc3\xa4minen tosin tekisi Pasista k\xc3\xb6mpel\xc3\xb6mm\xc3\xa4n ja hitaamman.'